Paraisten kaupungintalolla on käynyt viime päivinä kova kuhina. Rakennus- ja ympäristöosastolla on seurattu hämmentyneinä viranomaisoperaatiota Airiston Helmen kiinteistöillä.

Tältä Airiston Helmi näyttää ilmasta käsin.

Johtava rakennustarkastaja Sanna Simonen sanoo rahanpesututkinnan olevan täydellinen yllätys Paraisten kaupungin virkakunnalle. Simonen ryhtyi välittömästi viime viikonlopun kotietsintöjen jälkeen ynnäämään yhteen Airiston Helmen kiinteistöomistuksia sekä kaupungin niille myöntämiä rakennuslupia.

– Ei näitä ole aiemmin ymmärretty laskea yhteen, saati hämmästellä. Lupa kerrallaan on käsitelty, sehän on lupaviranomaisen lakisääteinen tehtävä, Simonen sanoo.

Simosen mukaan Airiston Helmen lupa-asioita ovat käsitellet kaikki Paraisten kaupungin kahdeksan rakennustarkastajaa.

- Kaikki me tarkastajat liitymme näihin. Toisaalta kukaan meistä ei ole missään vaiheessa tavannut yhtiön omistajia. Lupa-asiat on hoidettu aina Airiston Helmeä edustaneen paraislaisen suunnittelijan kanssa, kertoo Simonen.

Johtava rakennustarkastaja Sanna Simonen kertoo kaikkien kaupungin kahdeksan rakennustarkastajan olleen mukana Airiston Helmen rakennushankkeissa. Asiointi on tapahtunut aina paikallisen asiamiehen välityksellä. Tuula Malin

Kaupunginvaltuutettu kaksoisroolissa

Paraisten kaupungin rakennusosaston kanssa Airiston Helmen lupa-asioita hoitanut suunnittelija on paikallisen suunnittelutoimiston osaomistaja ja Paraisten kaupunginvaltuuston jäsen Kaj-Johan Karlsson (rkp).

Kun Airiston Helmen luvitusrumba oli kiivaimmillaan viime vaalikaudella, Karlsson toimi jäsenenä lupa-asioita käsitelleessä kaupungin ympäristölautakunnassa.

- Näin oli, mutta hän jääväsi kyllä joka kerta itsensä, kun Airiston Helmi oli esillä, puolustaa Paraisten kaupungin ympäristönsuojelupäällikkö Carl-Sture Österman.

Iltalehti yritti tavoittaa Karlssonia puhelimitse lukuisia kertoja. Toimittaja vieraili myös yrityksen ovella. Konttori oli valaistu, mutta ketään ei ollut paikalla. Yhtiön sisäänkäynti pysyi lukittuna.

Iltalehti tavoitti Karlssonin veljen. Puhelimitse tavoitettu SKa-Plan Oy:n hallituksen puheenjohtajan Sverker Karlsson ärsyyntyi toimittajan yhteydenotosta. Karlsson ilmoitti, ettei yhtiö kommentoi Airiston Helmen asioita millään tavalla.

- Ei kuulu meille mitenkään. Kaj-Johan ei toimi enää yhtiömme hallinnossa. Hänellä on oma, vahinkotarkastuksia suorittava yritys, selvitti Sverker Karlsson Iltalehdelle.

Vaitiololupaus velvoittaa

Airiston Helmen kiinteistöhankinnat on keskitetty paraislaiseen kiinteistönvälitystoimistoon.

Iltalehti tavoitti saarikohteita etsineen ja kaupat hoitaneen kiinteistönvälittäjäyrittäjän.

- En kommentoi millään tavalla näitä kauppoja. Olen antanut vaitiololupauksen asiakkaalleni ja se sitoo minua, olipa toimeksiantajani kuka hyvänsä. Kohtelen Matti Möttöstä samalla tavoin kuin venäläisiä, tiuskahtaa puhelimitse tavoitettu Teija Laaksonen Saaristovälittäjät Oy:stä.

Laaksosen aviopuoliso on osaomistajana Airiston Helmen kiinteistöillä aliurakoineessa metallialan yrityksessä. Yrityksen liikevaihto ponkaisi hurjaan kasvuun Airiston Helmen kanssa aloitetun yhteistyön myötä. Ajallinen yhteys on ilmeinen.

HL-Metalin taloudesta ja laskutuksesta vastaava Christian Laaksonen ei vastannut Iltalehden yhteydenottoihin. Hän kertoi asiamiehensä välityksellä, ettei ennätä keskustella toimittajan kanssa Airiston Helmeen liittyvästä urakoinnista.

Kymmenien miljoonien maakaupat

Kauppakirjojen mukaan Airiston Helmi on käyttänyt kiinteistöjen hankintaan kymmeniä miljoonia euroja. Rekisterissä näkyvät kuitenkin ainoastaan ne kiinteistöt, joiden omistuksen yhtiö on tuonut päivänvaloon lainhuudatuksen myötä.

Yhtiön hallussa saattaa olla myös lainhuudattamattomia kiinteistöjä. Yhtiö voi omistaa myös toisten, Suomesta maa-alueita ja kiinteistöjä hankkineiden yhtiöiden osakkeita. Tällainen omistus on tiedossa ainoastaan Airiston Helmen todellisilla omistajilla ja hallintohenkilöillä.

Rahat Airiston Helmen maa-alue- ja kiinteistöhankintoihin ovat tulleet luottoina rahoittajalta, joka ei ole perinyt miljoonalainojaan takaisin missään vaiheessa yhtiön toimintahistoriaa. Mikäli rahoittaja olisi toiminut toisin, Airiston Helmi olisi ollut konkurssissa jo aika päivää sitten.

Paraisten kaupungin virastotalolla on riittänyt vipinää viime päivinä. Keskusrikospoliisin, Verohallinnon ja Puolustusvoimien yhteisoperaatio kaupungin rakennus- ja ympäristöluvittamiin kiinteistökohteisiin tuli kaupungin virkamiehille täydellisenä yllätyksenä. Tuula Malin

Helikopteriliikenne kysymysmerkki

Liikenteen turvallisuusvirasto Trafi edellytti Paraisten kaupungilta Airiston Helmen harjoittaman helikopteriliikenteen ympäristöluvittamista vuonna 2010.

- Emme olleet velvoittaneet yhtiötä hakemaan lupaa, koska katsoimme, että yhtiön harjoittama lentoliikenne kiinteistöille oli niin vähäistä, ettei se edellyttänyt lupamenettelyä. Trafi oli toista mieltä ja kaupunki joutui velvoittamaan Airiston Helmen ympäristölupamenettelyyn, muistelee ympäristönsuojelupäällikkö Carl-Sture Österman.

Yhtiö haki ympäristölupaa, jonka Paraisten kaupunki myönsi toistaiseksi voimassa olevaksi. Trafin myöntämä liikennelupa oli määräaikainen.

- Meidän lupa on yhä voimassa. Trafin lupa on jo päättynyt.

Ympäristönsuojelupäälliköllä ei ole minkäänlaista käsitystä Airiston Helmen tämän hetkisestä helikopteriliikenteestä saarikohteissa. Kaupunki ei osaa sanoa liikennöintimääriä, koska valvontaa ei ole.

Vielä muutama vuosi sitten Airiston Helmi suunnitteli lentoliikenteen avaamista Latviasta Turun ja Naantalin edustalla sijaitseville saarille.

- Tuosta liikenteestä minulla ei ole mitään tietoa. Siitä puhuttiin kyllä 2014, sittemmin hanke on kai hautautunut, arvelee Österman.

Ympäristönsuojelupäällikkö Carl-Sture Österman on harmistunut siitä, että osa kaupunkilaisista on epäillyt virkakuntaa korruptiosta sen jälkeen, kun poliisi löysi miljoonien arvosta käteistä Airiston Helmen kiinteistöiltä. Tuula Malin

Kassakaapit ja käteinen

Ympäristönsuojelupäällikkö Carl-Sture Österman pitää outona, että Airiston Helmen kiinteistöt ovat olleet tyhjinä vuodesta toiseen, myös saaristomatkailun sesonkihuippuina kesäisin.

- Toki se ihmetyttää ja pistää miettimään, että mistä on kysymys, eihän tästä muuta voi sanoa.

Östermanin mukaan on kiusallista, että Keskusrikospoliisi löysi kiinteistöiltä kassakaappeja ja käteisvaroja kolmen miljoonan euron arvosta.

- Ihmiset luulevat nyt, että meitä on lahjottu. Että olisimme saaneet käteistä rahaa lupia vastaan. Tämä ei pidä alkuunkaan paikkaansa. Missään vaiheessa kenellekään meistä ei ole tarjottu euron euroa Airiston Helmen toimesta. Asiamies on hoidellut asioita, siinä se, kuittaa Carl-Sture Österman.

Ympäristönsuojelupäälliköllä ei ole minkäänlaista käsitystä Airiston Helmen tämän hetkisestä helikopteriliikenteestä saarikohteissa. Kaupunki ei osaa sanoa liikennöintimääriä, koska valvontaa ei ole. Roni Lehti

Rahat Airiston Helmen maa-alue- ja kiinteistöhankintoihin ovat tulleet luottoina rahoittajalta, joka ei ole perinyt miljoonalainojaan takaisin missään vaiheessa yhtiön toimintahistoriaa. Roni Lehti